text: Fyrilestur um haru og haruveiðu
text: #000000
text: Serfrøðingur í náttúrumálum vitjar í Føroyum í samband við haruveiðu
text: #000001
text: Í døgunum 1. – 7. november 2010 vitjar norðmaðurin Jon Barikmo, sjálvur annar saman við náttúrufotografinum Lars Løfaldli, í Føroyum í samband við, at hann skrivar bók um haru og haruveiðu.
text: #000002
text: Jon Barikmo starvast dagliga í Direktoratet for Naturforvaltning í Tróndheimi, ið m.a. umsitur mál um náttúrufriðing og náttúruumsiting, fríluftslív, jakt og sportsfiskarí í Noreg. Jon er seksjónssjef fyri teirri deildini, ið m.a. umsitur lívfrøðiligt margfeldi, veðurlagspolitikk v.m.; og altjóða viðurskifti og ásetingar í hesum høpi. Jon hevur síðan 1965 verið ágrýtin haruveiðimaður, og hann hevur áður skrivað um evnið, m.a. bókina “Harer og harejakt” (Gyldendal 1997).
text: #000003
text: Arbeiðsheitið á ætlaðu bókini er “Hunting Hares Worldwide”, har Jon ætlar at fáa lýst haruna, haruveiðu, veiðimentan og eisini matmentanina, ið hongur uppivið, í ikki færri enn 10 ymiskum londum kring um í heiminum. Lars Løfaldli skal fáa myndatilfarið til vega at lýsa ymsu støðini.
text: #000004
text: At haran í síni tíð varð sett út í Føroyum, og at hettar eydnaðist somikið væl, at haruveiða er vorðin ein vælumtóktur táttur í føroyskari veiðimentan, hevur vakt áhuga hjá Jon. Tað hevur tí verið ynski hansara at koma í samband við fólk, sum kenna væl til haruveiðu í Føroyum, og at sleppa við á haruveiðu her til tess at síggja sjálvur, hvussu vit bera okkum at í mun til aðrastaðni í heiminum. Eisini ynskir hann at hitta fróðarfólk á máli um evnið.
text: #000005
text: Jon Barikmo hevur lovað at halda ein fyrilestur/eina framløgu um haru og haruveiðu, har hann, umframt at taka støði í norskum og norðurlendskum viðurskiftum, eisini fer at siga frá haruveiðu í m.a. Póllandi, Grikkalandi, Russlandi og Mongolia. Framløgan verður á norskum, og tiltakið er ókeypis, eins og tað er ikki neyðugt at tekna luttøku frammanundan.
text: #000007